Bodliak kučeravý

Bodliak kučeravý (Carduus crispus) je rastlina z čeľade astrovité (Asteraceae).

Opis
Bodliak kučeravý sa vyznačuje krehkými a lámavými byľami a mäkkými, po okrajoch skôr brvitými než ostnatými, na rube šedoplstnatými listami. Hroznovito nahlučených úborov je na konci každej byľovej vetvy niekoľko, obvykle dva alebo päť; zákrovy sú kratšie než kvety.

Je to dvojročná až viacročná bylina dorastajúca výšky do 1,5 metra, zriedka aj viac. Byle aj ich vetvy sú krídlaté. Priame byle sa vetvia až v svojej najhornejšej časti. Kvety sú červenofialové, vzácne svetlejšie alebo belavé. Nažka má husté jednoduché páperie. Rastlina kvitne od júla až do septembra.

Výskyt
Svojim pôvodom je bodliak kučeravý eurázijský druh, dnes je však rozšírený v miernom pásme celej zemegule. Rastie na vlhkých a tienistých miestech v údoliach vodných tokov od nížin do nižšieho horského stupňa ako súčasť bylinných burinných a polorumoviskových spoločenstiev na rôznych opustených neobrábaných miestach. Na celom Slovensku je pomerne dosť bežný. Je ukazovateľom živinami bohatých pôd a priaznivej stanoviskovej vlhkosti.

Galéria

Iné projekty

Astrovité
Flóra na Slovensku